Úradný vestník L 316 , 29/11/2003 S. 0001 - 0002



Nariadenie Rady (ES) č. 2098/2003 z 27. novembra 2003, ktorým sa mení a dopĺňa nariadenie (ES) č. 1080/2000 o podpore pre Dočasnú misiu Organizácie Spojených národov v Kosove (UNMIK) a Úrad vysokého predstaviteľa v Bosne a Hercegovine (OHR) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 181a ods. 2 prvú vetu, so zreteľom na návrh Komisie, so zreteľom na stanovisko Európskeho parlamentu [1], keďže: (1) Pakt stability pre juhovýchodnú Európu (ďalej len "PS") je regionálnou politickou štruktúrou, ktorú zriadilo medzinárodné spoločenstvo v Kolíne 10. júna 1999 s cieľom podporiť krajiny v tomto regióne v ich snahe podporiť mier, demokraciu, dodržiavanie ľudských práv a hospodársku prosperitu a dosiahnuť stabilitu v regióne ako celku. (2) Odsek 13 PS stanovuje, že PS má osobitného koordinátora menovaného Európskou úniou, po porade s Organizáciou pre bezpečnosť a spoluprácu v Európe (OBSE) predsedu úradu a ostatných účastníkov, a potvrdeného vo funkcii predsedom OBSE. Mal by sa preto vypracovať postup na vymenovanie osobitného koordinátora paktu stability. (3) Osobitný koordinátor predsedá regionálnemu zasadnutiu juhovýchodnej Európy, ktoré zabezpečuje koordináciu aktivít v rámci troch pracovných zasadnutí. Osobitný koordinátor podporuje dosiahnutie cieľov PS, ak PS dokáže dodatočne prispieť k podpore regionálnej spolupráce a posilneniu regionálneho vlastníctva, ako aj zabezpečeniu vzájomného dopĺňania sa medzi prácou PS a stabilizačným a asociačným procesom únie. (4) Finančná podpora pravidelným operáciám PS je dôležitým faktorom v dosiahnutí cieľov Európskeho spoločenstva v regióne, najmä v podpore regionálnej spolupráce a optimalizácie účinnosti pomoci spoločenstva. (5) Nariadenie (ES) č. 1080/2000 [2] vytvára právny rámec, ktorý by sa mohol vzťahovať tiež na finančnú pomoc spoločenstva pre PS. (6) Mal by sa preto rozšíriť predmet úpravy nariadenia (ES) č. 1080/2000 tak, aby sa vzťahoval na PS, PRIJALA TOTO NARIADENIE: Článok 1 Týmto sa mení a dopĺňa nariadenie (ES) č. 1080/2000 takto: 1. Nahrádza sa názov, ktorý znie: "Nariadenie Rady (ES) č. 1080/2000 z 22. mája 2000 o podpore Dočasnej misie Organizácie Spojených národov v Kosove (UNMIK), Úradu vysokého splnomocnenca pre Bosnu a Hercegovinu (OHR) a Paktu stability pre juhovýchodnú Európu (PS)" . 2. Nahrádza sa článok 1, ktorý znie: "Článok 1 1. V kontexte politiky obnovy, poskytovania pomoci pri návrate utečencov a vysídlených osôb a hospodárskej a regionálnej spolupráce s Kosovom a Bosnou a Hercegovinou, ako aj politiky smerom k regiónu ako celku, spoločenstvo finančne prispeje na zriadenie a činnosť UNMIK (štvrtý pilier), OHR a osobitného koordinátora Paktu stability. 2. Toto financovanie má formu grantu vo vzťahu k rozpočtom UNMIK, OHR a osobitného koordinátora." 3. Vkladá sa tento článok, ktorý znie: "Článok 1a Osobitného koordinátora vymenuje Rada, ktorá sa na návrh Komisie uznáša kvalifikovanou väčšinou." 4. Do druhého pododseku článku 2 ods. 2 sa dopĺňa táto veta, ktorá znie: "Umožňuje sa rovnaké spolufinancovanie." Článok 2 Toto nariadenie nadobúda účinnosť tretí deň po jeho uverejnení v Úradnom vestníku Európskej únie. Uplatňuje sa od 1. januára 2004. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 27. novembra 2003 Za Radu predseda R. Castelli [1] Stanovisko doručené 20. novembra 2003 (ešte neuverejnené v úradnom vestníku). [2] Ú. v. ES L 122, 24.5.2000, s. 27. --------------------------------------------------